Влачил је студирао естетику и историју уметности, а потом је постепено напредовао у филмском свету, учећи филмски занат на остварењима различитог жанра. Прво је радио на анимираним филмовима, потом на документарним и школско-образовним остварењима, а затим је режирао војно-пропагадне филмове. Први дугометражни, играни филм под именом „Голубица” снимио је 1960. Потом су уследили историјски филмови смештени у амбијент средњег века - „Клопка Ђавола” (1961), „Маркета Лазарова” (1967) и „Долина пчела” (1967). У њима је комбиновао поетски приступ са натуралистичким третирањем детаља. Уследио је камерни филм Аделхајд (1970), а затим, након гушења Прашког пролећа и неповерења просовјетске власти према његовим остварењима, снимио је неколико краткометражних и дугометражних дечјих филмова. У другој половини седамдесетих и осамдесетих режирао је остварења „Дим на пољу кромпира” (1977), „Сенке врелог лета” (1978), „Концерт на крају лета” (1980) Чаробњак (1988) и др. Због свог великог доприноса кинематографији награђен је наградом Чешки лав за животно дело 1994.